ПРИЛОЖЕНИЕ

ЕДИНЕН ДОКУМЕНТ

„THE VALE OF CLWYD DENBIGH PLUM“

№ на ЕС: PDO-GB-02287 — 8.2.2017 г.

ЗНП ( X ) ЗГУ ( )

1. Наименование/наименования

„The Vale of Clwyd Denbigh Plum“

2. Държава членка или трета държава

Обединено кралство

3. Описание на селскостопанския продукт или храната

3.1. Вид продукт

Клас 1.6 Плодове, зеленчуци и зърнени култури, пресни или преработени

3.2. Описание на продукта, за който се отнася наименованието в точка 1

„The Vale of Clwyd Denbigh Plum“ Prunus domestica Linnaeus „Denbigh Plum“ е името, дадено на сливите Denbigh, отглеждани в определения географски район на долината на река Клуид (Vale of Clwyd) в Denbighshire в Северен Уелс, откъдето те произхождат. Сливите Denbigh са единственият местен сорт сливи в Уелс.

„The Vale of Clwyd Denbigh Plum“ имат следните характеристики в зависимост от това дали сливите са необходими за кулинарни цели и се берат в средата на август преди узряването им, или са необходими като десертни сливи, когато се оставят да узреят на дървото и се берат в края на август и началото на септември.

Кулинарни

— Сливите са твърди на пипане

— Оранжево-червени на цвят, с жълти участъци, когато сливите започнат да зреят.

— Появяващ се восъчен налеп

— Плодовото месо е твърдо, наситеножълто, със зеленикаво-кехлибарен оттенък

— Плодовото месо не се отделя от костилката

— Размери 45 mm — 65 mm от края, където се намира дръжката, до върха

— Напречен диаметър 40 mm — 55 mm

Десертни

— Плодът започва да омеква при леко притискане

— Размери 45 mm — 65 mm от края, където се намира дръжката, до върха

— Напречен диаметър 40 mm — 55 mm

— Форма – кръгла или леко овална.

— Цвят – наситеночервен с морави оттенъци, осеян със златисти точици. Плодът обичайно потъмнява с времето.

— Сливите са покрити с восъчен налеп (видим белезникав налеп), който се развива все повече с оставането им на дървото.

— Естествено меко и сочно плодово месо, което има наситеножълт цвят със зеленикаво-кехлибарен оттенък

— Плодово месо — частично отделящо се от костилката.

— Среден брой плодове в 1 kg: 9 — 15 (средно 12)

— Тест по Брикс (мярка за сладост): 16 — 19.

При десертните сливи кожицата е мека и нежна и трябва да се пази от нараняване. Това налага зрелият плод да се обработва много внимателно.

Десертните сливи имат дълъг вегетационен период, който им осигурява повече време да развият напълно дълбокия си, възкисел и сладък аромат. Именно този дълбок аромат и сладостта са отличителни черти на „The Vale of Clwyd Denbigh Plum“.

При топлинна обработка дълбокият аромат става по-силен и естествената сладост на плода се увеличава. Плодът има топяща се в устата консистенция, когато се консумира в горещо състояние.

По-голямата част от „The Vale of Clwyd Denbigh Plum“ се продават като пресни десертни сливи на местните пазари.

3.3. Фуражи (само за продукти от животински произход) и суровини (само за преработени продукти)

„The Vale of Clwyd Denbigh Plum“ трябва да се отглеждат в указания определен район от дървета, получени чрез присаждане или пъпкуване, извършено от търговски разсадници за дървесни видове, от известни екземпляри или от отделни дървета, намиращи се в определения район. „Vale of Clwyd Denbigh Plum“ НЕ трябва да се получават от дървета, отгледани от семка. Тъй като опрашването не може да се контролира, дърветата, отгледани от семка, съдържат генетични вариации и затова не може да се гарантира, че ще израснат съгласно стандарта.

3.4. Специфични етапи на производството, които трябва да бъдат осъществени в определения географски район

Отглеждане

Резитба (при нужда)

Борба срещу вредителите и болестите/наторяване и пръскане

Прибиране на реколтата

Съхранение (при нужда)

3.5. Специфични правила за рязане, настъргване, опаковане и др. на продукта, за който се отнася регистрираното наименование

—

3.6. Специфични правила за етикетиране на продукта, за който се отнася регистрираното наименование

—

4. Кратко определение на географския район

„Vale of Clwyd Denbigh Plum“ се отглежда в определения географски район на долината на река Клуид в Denbighshire, Северен Уелс, включващ следните административни райони:

— Aberwheeler,

— Bodfari,

— Cefn Meiriadog,

— Clocaenog,

— Cyffylliog,

— Denbigh,

— Efenechtyd,

— Henllan,

— Llanbedr Dyffryn Clwyd,

— Llandyrnog,

— Llanelidan,

— Llanfair Dyffryn Clwyd,

— Llangynhafal,

— Llanrhaeadr yng Nghinmeirch,

— Llanynys,

— Nantglyn,

— Rhuddlan,

— Ruthin,

— St Asaph,

— Trefnant,

— Tremeirchion Cwm,

— Waen.

И административния район Llansannan.

5. Връзка с географския район

Сливите Denbigh произхождат от долината на река Клуид (Vale of Clwyd) и са единственият местен сорт сливи в Уелс. Специфичните географски и свързани с околната среда фактори в долината на река Клуид осигуряват идеални условия за отлично развитие на този местен сорт сливи и допринасят за специфичните характеристики на плодовете.

Долината на река Клуид е район на речна долина в Северен Уелс, до голяма степен защитен от околните хълмове, включващи планинската верига на Клуид на изток, която прекосява района от югоизток на северозапад и е изложена на северните ветрове само там, където се отваря към брега. Хълмовете осигуряват защита срещу преобладаващите западни ветрове и често пъти студените източни ветрове. Тази сравнително защитена околна среда е много важна за производството на сливи, тъй като помага да се намалят повредите както по цветовете, така и по завръзите.

Долината на река Клуид е най-обширният район земя от категория 1 и категория 2 в Уелс според класификацията на земеделските земи (Agricultural Land Classification — ALC). В ALC се вземат предвид характеристики като климат, място и почви. Тъй като е земя от категория 1 и категория 2, долината на река Клуид се определя като земеделска земя с „отлично“ или „много добро“ качество. Тази земя е в състояние да дава непрекъснато високи добиви от сливи „Vale of Clwyd Denbigh Plums“.

В долината на река Клуид се намират едни от природно най-плодородните почви в Обединеното кралство, осигуряващи всички хранителни вещества, от които имат нужда сливовите дървета и плодове. Почвите в долината са в състояние да задържат хранителни вещества като калий, магнезий и калций, които са основните хранителни изисквания за тези сливи.

Добре отцеждащите се дълбоки почви със средна текстура (обичайно срещащи се в долината на река Клуид) благоприятстват развитието на силна коренова система, която е жизненоважна за сливовите дървета и за производството на качествени сливи „Vale of Clwyd Denbigh Plums“.

Варовиковите геоложки пластове под новообразуваните меки червени пясъчници от триаския период, намиращи се в района, образуват богати на варовик почви с висок pH. Повечето плодове, като ягоди и малини, виреят по-добре в леко кисели почви, но тези сливи се развиват отлично върху почвите с висок pH на варовикова основа, които преобладават в района.

„The Vale of Clwyd Denbigh Plum“ цъфтят през април и са много чувствителни към пролетните радиационни слани, които могат да имат унищожителен ефект върху цветовете. Минаващото наблизо течение „Гълфстрийм“ смекчава микроклимата в долината на река Клуид и намалява риска от слани. Освен това хладните умерени температури, дължащи се на течението „Гълфстрийм“, от една страна удължават периода на цъфтеж, което позволява по-голяма степен на опрашване, а от друга страна дават възможност за бавно зреене на сливите в течение на по-дълъг период, което осигурява повече време ароматът им да се развие напълно и да се засили.

От историческа гледна точка районът със своите плодородни почви има традиции и репутация в производството на разнообразен асортимент от меки плодове, включително сливи; всички тези плодове били излагани по време на градинарските изложения в долината на река Клуид, станали прочути ежегодни прояви след 50-те години на XIX в. Към края на 90-те години на XIX в. Denbighshire (главното графство в долината на река Клуид) било графството с най-голяма площ за производство на меки плодове в Уелс. Историята на производството на сливи е оставила своя отпечатък в местния район, като улици и къщи в Denbigh носят името на „The Vale of Clwyd Denbigh Plum“. Местен имот, притежаван от един и същ род в течение на повече от един век, включва овощна градина, която още произвежда „The Vale of Clwyd Denbigh Plum“ за търговския пазар.

С течение на времето в определения район се развили знанията и уменията, необходими за отглеждане на сливите „The Vale of Clwyd Denbigh Plum“. Специфичните човешки умения, свързани с отглеждането на този плод, които са предавани от поколение на поколение, включват: засаждане и създаване на овощна градина от сливовите дървета, резитба и грижи за дърветата, време за прибиране на реколтата, обработка на плодовете.

Кожицата на „The Vale of Clwyd Denbigh Plum“ е много мека и нежна в сравнение с повечето промишлено произвеждани сливи; това налага плодовете да се обработват много внимателно, за да се избегнат повреди и нараняване. Плодоберачите са обучени да извършват колкото е възможно по-малко манипулации с плода и да го берат ръчно, като го хващат за дръжката. В резултат на това прясно набраните сливи често продължават да имат видим белезникав налеп (който защитава плода).

Долината на река Клуид има свой собствен микроклимат, който е повлиян от смекчаващото влияние на течението „Гълфстрийм“ и благоприятства отглеждането на тези сливи. Сливите са сред най-ранно цъфтящите плодове — ето защо липсата на слани на това място е много важна за получаването на редовна реколта, тъй като сланите силно застрашават цъфтящите дървета.

За разлика от повечето други видове сливи, сливите Denbigh са природно устойчиви на гъбични болести, което им позволява да останат изключително незасегнати от болести въпреки горещия и влажен климат. Климатът в долината е също така по-хладен в сравнение с другите райони за отглеждане на сливи. Това осигурява на сливите „The Vale of Clwyd Denbigh Plum“ дълъг вегетационен период, благодарение на който те имат повече време да развият напълно своя аромат. Именно този дълбок аромат и сладостта са толкова силно отличителни черти на „The Vale of Clwyd Denbigh Plum“.

Голямата близост на морето и течащата през долината река Клуид не само смекчава екстремните температури, но и осигурява източник на естествено напояване, което, заедно с естествено високото ниво на подземните води в долината на река Клуид, задоволява големите потребности от влага на сливовите дървета, характеризиращи се с дълбока коренова система, като по този начин не се налага изкуствено напояване.

Сливите „The Vale of Clwyd Denbigh Plum“ са успели не само да се запазят, но и да се развиват отлично при естествените условия, характерни за този район, при минимална намеса от страна на човека. Микроклиматът на този защитен, равен, плодороден и богат на варовик район, с неговите умерени температури, система за естествено напояване и вероятността за дни без слани през периода на цъфтеж на сливовите дървета, осигурява на сливите „The Vale of Clwyd Denbigh Plum“ идеални вегетационни условия и допринася за техните специфични и неповторими характеристики.

Доскоро производството на „The Vale of Clwyd Denbigh Plum“ беше почти замряло. През последните години обаче то се възобнови, като обедини общностите в определения район и доведе до провеждането на ежегодния празник „The Vale of Clwyd Denbigh Plum“, в който вземат участие над 2 000 посетители. На този празник се представят пресните плодове и асортиментът от продукти, в които те могат да се използват.

Прочутият майстор-готвач от Уелс, Bryn Williams, е поел патронаж над сливите „The Vale of Clwyd Denbigh Plum“ и те са включени в неговата готварска книга „the Love of Veg“. „The Vale of Clwyd Denbigh Plum“ са получили признание в цял Уелс и в останалата част от Обединеното кралство заради своите отлични качества; те активно се изкупуват от местните заведения за хранене, а освен това са номинирани от движението за бавно хранене „Slow Food“ за наградата „Ark of Taste“ („Ноев ковчег на вкуса“).

Препратка към публикуваната спецификация

(член 6, параграф 1, втората алинея от настоящия регламент)

https://www.gov.uk/government/uploads/system/uploads/attachment_data/file/676695/pfn-vale-clwyd-denbigh-plum.pdf